**Moderné trendy v chove ošípaných**

Najväčšou výzvou v chove ošípaných aktuálne je využitie genetických možností zvierat, ako v reprodukčných tak i produkčných vlastností. Prvým krokom je vždy reprodukcia. Lebo len prasiatko ktoré sa narodí a prežije do odstavu je možné vykŕmiť. Moderná prasnica je schopná porodiť 20 prasiatok v jednom vrhu a odstaviť až 40 ciciakov za rok.

Druhou veľkou výzvou je úspešne sa postarať o prasiatka, ktoré sa pri mnohopočetných vrhoch často krát narodia s hmotnosťou nižšou ako 1 kg. Potrebujú individuálny prístup.

Treťou veľkou výzvou je odchovať ciciaky a odstaviť ich v hmotnosti vyššej ako 7 kg. To je nevyhnutné, pre úspešný odstav bez potreby prídavku ZN v krmive. Životaschopnosť a prežiteľnosť odstavčiat pod 7 kg hmotnosti je nižšia, preto naše opatrenia musia smerovať k prekročeniu tejto hranice, aby sme naštartovali ich zdravý a rýchly vývoj po odstave.

Veľa nových prístupov sa sústreďuje na zvýšenie pôrodnej hmotnosti ciciakov a zlepšenie laktačnej schopnosti prasnice. Použitie kŕmnych náhrad pre ciciaky v pôrodnici ma za cieľ aby čím viac ciciakov mohlo zostať so svojimi matkami. Aby sme ich nemuseli úplne kŕmiť, ale len dokrmovať. Biologická hodnota mlieka prasnice je nenahraditeľná pre ďalší budúci rast prasiatok

Vývoj nezaostáva a stále nové smery a výrobné metódy sa vyvíjajú na zlepšenie výsledkov v pôrodných maštaliach

Využitie dvojfázového kŕmenia prasníc počas prasnosti. Ak sa využijú kŕmne zmesi so zvýšeným obsahom bielkovín v posledných 3 týždňoch prasnosti, čo zabezpečí narodenie prasiatok s vyššou hmotnosťou, silnejších a celkovo životaschopnejších.

Príjem krmiva so zvýšeným obsahom bielkovín po prvých 5 dňoch laktácii veľmi dobre pôsobí na zvýšenie laktačnej schopnosti prasníc, a teda na schopnosť dojčiť a odstaviť čím viac prasiatok s vyššou odstavovou hmotnosťou.

Ponechať ciciaky minimálne 24 hodín so svojimi matkami, aby sme zaistili optimálny príjem kolostra od matky. Ak vrh je väčší ako počet ceckov, je potrebné zabezpečiť striedavé dojčenie ciciakov, aby aj tie najmenšie ciciaky sa dostali k dostatočnému množstva kolostra

Hlavne pri mnohopočetných vrhoch je potrebné využiť možnosť dokrmovania prasiatok mliečnymi kŕmnymi zmesami- milk cup system. Je to vlastne automatický systém s kontinuálnou prípravou malých množstiev mliečnej náhrady. Toto technické zariadenie zabezpečí udržanie viacerých ciciakov pri vlastných matkách

Dôležitá je príprava na odstav. Ciciaky je treba prikŕmiť 5-6krát denne mliečkom v poslednom týždni pred odstavom, aby boli dostatočne silné. Pre zabezpečenie plynulého prechodu z mlieka na pevné krmivo je nevyhnutné, aby sa ciciaky v čase pred odstavom dostatočne oboznámili s krmivom pre odstavčatá.

Posledné opatrenie v kategórii ciciakov ovplyvňuje priamo odstav a eliminuje problémy v predvýkrme s ním súvisiace, ako je zníženie príjmu krmiva, hnačkovanie, nežiaduce prejavy respiračných ochorení, a z toho plynúce možné straty na hmotnosti či zvýšený úhyn. Preto ciciaky musia mať zvýšený príjem krmiva pre odstavčatá už pred odstavom

Pre zabezpečenie nižšieho stresu a vyššieho komfortu pre prasiatka v čase odstavu je výhodné využiť tzv. „rodinný odstav“. Snaha čo najmenej miešať rodiny, teda prasiatka z jedného vrhu, by sa mala niesť celým odchovom a výkrmom. Je to možno náročnejšie opatrenie pre organizáciu práce, ale výhody z pokoja zvierat sú nesporné. Každé miešanie skupín spôsobuje nepokoj v skupine až prejavy agresivity z dôvodov zmeny hierarchie.

V čase tesne po odstave, teda v prvých štyroch dňoch sa podáva prasiatkam krmivo využívané pred odstavom. Prechod na nové krmivo musí byť pozvoľný, plynulý. Vlhčenie krmiva v tomto období zabezpečí jeho atraktivitu a vyšší príjem – zníži nepriaznivý efekt z odstavu.

Krmivo použité pred a bezprostredne po odstave musí obsahovať znížený obsah bielkovín a musí byť obohatené o ľahko stráviteľné komponenty ako napríklad tepelne ošetrené obilie, mliečne výrobky, rybia múčka, zemiakový proteín, rafinované sójové výrobky (nie sójový šrot) a pod.

Genetické založenie dnešných výkonných hybridov ošípaných dokáže efektívne využiť živiny z krmiva ako tomu bolo pred pár rokmi. Novým trendom posledného obdobia je adlibitné kŕmenie rastúcich prasiatok v predvýkrme ako i výkrme. Neobmedzená spotreba krmiva zabezpečuje maximálne využitie genetického potenciálu v intenzite rastu zvierat. Rezervy sa však stále objavujú v konverzii krmiva. Na túto oblasť sa zameriava výskum v oblasti kombinácie výživy a genetiky. Cieľom je maximalizovať prírastok živej hmotnosti z kilogramu kŕmnej zmesi

Pri špičkovej genetike pre intenzitu rastu, adlibitnému kŕmeniu a vysokej konverzii krmiva je dnes možné očakávať 1100 g denného prírastok živej hmotnosti od odstavu až do porážkovej hmotnosti a spotrebu len 2,5 kg krmiva na kg prírastku

Avšak len málo chovateľov dokáže dosiahnuť tieto výsledky. Je treba prízvukovať, že o pár rokov bude dosiahnutie týchto 2 hodnôt limitujúcim faktorom efektivity výroby bravčového mäsa a dovolím si tvrdiť, že limitom pre prežitie fariem.

Jedna myšlienka musí patriť aj ochrane životného prostredia a využitiu zdrojov, ktoré nám príroda ponúka. **Až 67 % emisií CO2 súvisí s príjmom krmiva**. Efektívna rastlinná výroba produkcie krmív, genetické založenie zvierat pre vysokú intenzitu rastu a vynikajúca konverzia krmív sú priateľské k životnému prostrediu lebo šetria zdroje. Z menšieho množstva zdrojov vyprodukujú viac živočíšnych bielkovín – potravín pre človeka

Aby sme mohli splniť medzinárodné klimatické ciele, aj poľnohospodárstvo bude musieť zaviesť metódy znižujúce emisie z výroby

Jeden z nástrojov bude stanovenie uhlíkovej stopy pri každom produkte počas celého životného cyklu zvierat. Zo vstupov, ktoré najviac tvoria uhlíkovú stopu sú najdôležitejšie samozrejme krmivo. Je potrebné poznať jeho pôvod a hlavne či pochádza z krajín pozitívne pristupujúcich z znižovaniu intenzity odlesňovania a ochrane klímy. To isté platí pre hnojivá, energie, osivá. Výrobné metódy tiež musia byť zvolené v súlade s touto politikou. Využívať treba receptúry krmív s obsahom komponentov šetrným k životnému prostrediu. Pri mobilizácii opatrení, ako bolo povedané v predošlom slajde, je nutné znížiť spotrebu krmiva s použitím najmodernejších BAT (best available techniques) a lepšou genetikou . Samozrejme je potrebné znížiť celkovú energetickú náročnosť výroby, to hlavne lepšej technológie, rekonštrukciou maštalí a využitím obnoviteľných zdrojov ako je bioplyn či slnečné žiarenie.

Zdroje CO2 v chove ošípaných vznikajú aj pri doprave. Predchádzať emisie skleníkových plynov chovov je možné chladením hnojovice, acidifikáciou hnojovice, pravidelným vypúšťaním hnojovice, zastrešením skladovacích priestorov. Eliminujeme tým produkciu metánu a amoniaku, ktoré môžu slúžiť ako živina v podobe organickej hmoty v pôde. Hnojovicu je možné využiť v bioplynových staniciach, alebo ako vysoko účinné organické dusíkaté hnojivo a nahradiť priemyselné hnojivá. Novými metódami aplikácie hnojovice ako hnojiva je možné lepšie deponovať uhlík do pôdy a zabrániť emisiám.

Moderný chov bravčového mäsa musí reagovať na trendy vo výžive obyvateľov. V budúcnosti budú spotrebitelia konzumovať menej mäsa, na druhú stranu ale budú mať väčšie nároky na kvalitu kupovaných potravín. Budú vyžadovať prísnejšie požiadavky na bezpečnosť potravín, veľký dôraz na zníženie antibiotík alebo žiadne antibiotiká v potravinách. Dôležitú váhu bude mať vysledovateľnosť potravín. Prísnejšie požiadavky na životné podmienky ošípaných, napríklad bude vyvíjaný tlak na chov prasníc v skupinovom ustajnení počas celého životného cyklu, alebo ešte väčší priestor pre zvieratá. Samozrejme veľkú váhu v budúcnosti bude mať trend na udržateľnú výrobu, CO2 neutrálnu výrobu od farmy na stôl. Na uspokojenie náročných spotrebiteľov bude viac a viac problematické nájsť dovezené mäso ktoré spĺňa požiadavky vysledovateľnosti a výrobných metód. Preto sa očakáva, že jednotlivé krajiny budú nútené byť sebestačné vo výrobe bravčového mäsa ktoré miestny trh bude vyžadovať.

Trvalou hrozbou pre celý sektor chovu ošípaných a produkcie bravčového mäsa bude Africký mor ošípaných. Kým nebude k dispozícii účinná vakcína, AMO bude vždy regulovať celosvetový trh s bravčovým mäsom. Cena produktu bude ovplyvnená aj úrovňou ochranných opatrení a prísnejšie biosecurity pravidlá budú obmedzovať pohyb zvierat i produktov medzi krajinami. Kontinuálne sú vyvíjané a požívané nové metódy na zamedzenie šírenia AMO ako sú: UV filtre pri vstupe, karanténne zóny okolo fariem. Najlepším opatrením je však stále uzavretá výroba od narodenia až k porážke. Chovatelia v združení SACHO sú lídrami, avšak netreba zaspať na vavrínoch a treba v ochrane byť ostražitý a pridať na intenzite.

Do nových trendov v chove patria aj nové technické vychytávky, tie súvisia s automatizáciou činností, a manažmentom v stádach. Zvyšovanie efektivity pracovných činností sa deje hlavne cez automatizáciu a znižovanie potreby ľudskej práce. Človek by mal vystupovať ako kontrolný článok. Kontrolovať a zabezpečovať funkčnosť automatických liniek. Automatizujú sa už aj také procesy ako umývanie a dezinfekcia chovných priestorov, na ktoré sa využívajú čistiace roboty.

Snaha o online kontrolu zdravotného stavu a efektivity výkrmu je odzrkadlená v systémoch optického váženia zvierat. Bez potreby vyrušovania zvierat a nutnosti preháňania zvierat cez mechanické vážiace stanice je možné zabezpečiť túto dôležitú informáciu online na základe vedecky podporenými algoritmami.

Moderné prístupy mamažmentu fariem vyžadujú online riešenia. Za týmto účelom sú vyprodukované obslužné systémy využívajúce zadávanie dát a online tvorbu podkladov pre kontrolu a rozhodovanie. Jedným z nich je systém CLOUDFARMS. Systém dokáže online vytvárať zostavy pre komunikáciu s orgánmi štátnej správy. Človek tu tiež vystupuje ako článok zadávania údajov a následne článok tvoriaci rozhodnutia.

Slovenská asociácia chovateľov ošípaných

Ing. Peter Polák, PhD. – výkonný riaditeľ

Záhradnícka 4148/21, 811 07 Bratislava

[www.sacho.sk](http://www.sacho.sk)

polak@sacho.sk

+421 904 909 421